II. 1. 1. Nukleáris család (Bodonyi Edit - Hegedűs Judit)
 
A nukleáris család típusa az ipari forradalom hatására terjedt el, hiszen azzal, hogy a munkahely és lakóhely szétválása miatt megszűnt a család közös termelői egység funkciója, és az iskoláztatás általánossá vált, már nem volt szükséges több generáció jelenléte a családban.  Az oldalági rokonok és a generációk is „letöredeztek” a családról és abból csak a mag (nucleus) maradt meg, innét ered a nukleáris család kifejezés is. Családmagnak, vagy nukleáris családnak a szülőket, tehát az apát és az anyát, valamint a gyermekeket nevezzük.
	 Ha megnézzük ezt az ábrát, akkor jól érzékelhető, hogy a nukleáris család működését nagymértékben meghatározza a házastársak, a szülők és a gyermekek, valamint a gyerekek egymás közötti kapcsolat minősége, illetve a család környezetével való kapcsolatáról,  annak nyitottságáról, vagy zártságáról is gondolkodni kell.

a szülök és a gyermekek viszonyát jelzi

házastársak

szülök

a család környezetével való kapcsolatát jelzi

testvérek

gyerekek

1. ábra: A nukleáris család

Nem szabad elfeledkezni arról, hogy a nukleáris család már önmagában is csökkentette az intenzív sokoldalú kapcsolatok lehetőségét, amely magával hozta a családok és családtagok esetleges elmagányosodásának problémáját is. Zrinszky László (Zrinszky, 2002) arra is felhívja a figyelmet, hogy a nukleáris családból hiányzik a több generáció együttéléséből származó nevelési helyzetek, a többgyermekes családokra jellemző differenciált szereprendszer, kapcsolati és érzelmi gazdagság.